જર્મન લશ્કર માટે આજનો દિવસ ઐતિહાસિક હતો, એટલે સહુ કોઈ આ જગ્યાએ હાજર રહેવાની મહેચ્છા ધરાવતા હતા. છેલ્લી સાત સદીઓથી ક્રેકોવ યહૂદીઓનું રહેઠાણ હતું, અને આજે સાંજ અથવા તો આવતીકાલ સુધીમાં એ સાત સદીઓ એક જ સપાટામાં અફવા બની જવાની હતી! ક્રેકોવ યહૂદીમુક્ત બની જવાનું હતું! પ્રત્યેક નાનામાં નાનો જર્મન અધિકારી પણ એવું કહી શકવા માટે સમર્થ બનવા માગતો હતો, કે મેં એ ઘટના બનતી મારી નજરે જોઈ હતી! અરે, ઉનકેલબેક જેવો પ્રોગ્રેસ કટલરી ફેક્ટરીનો નિરીક્ષક પણ એસએસની કોઈક નાનકડી અનામત પદવી ધરાવતો હોવાના નાતે અધિકારીનો ગણવેશ પહેરીને એક ટૂકડીની સાથે આજે વસાહતમાં આંટા મારી રહ્યો હતો. વિલિ હેસ પાસે તો આજની કાર્યવાહીમાં ભાગ લેવાનો પૂરતો અધિકાર હતો, કારણ કે તેની પાસે તો ફિલ્ડની પદવી હતી, અને આ આયોજનોમાં એણે પહેલેથી જ ભાગ લીધો હતો.